NEWS จี้สภาการหนังสือพิมพ์ฯ ถามความคืบหน้ากรณีร้องเรียน NMG
NEWS เข้ายื่นหนังสือต่อสภาการหนังสือพิมพ์ฯ จี้ถามความคืบหน้า-ร้องเรียน NMG เพิ่มเกี่ยวกับการทำผิดจริยธรรมการนำเสนอข่าว
28 เม.ย. 2558

นายกิตติธัช อนันตพงศ์ ที่ปรึกษา บริษัท นิวส์เน็ตเวิร์ค คอร์ปอเรชั่น จำกัด (มหาชน) หรือ NEWS หรือเดิมชื่อ บริษัท โซลูชั่น คอนเนอร์ (1998) จำกัด (มหาชน) หรือ SLC เข้ายื่นหนังสือต่อนายภัทระ คำพิทักษ์ ประธานสภาการหนังสือพิมพ์แห่งชาติเพื่อสอบถามความคืบหน้า และร้องเรียนเพิ่มเติมการกระทำผิดจริยธรรมการนำเสนอข่าวของหนังสือพิมพ์ในเครือ บริษัท เนชั่น มัลติมีเดียกรุ๊ป จำกัด (มหาชน) หรือ NMG
ทั้งนี้ การยื่นหนังสือในครั้งนี้เพื่อเรียกร้องให้สภาฯ ตรวจสอบการนำเสนอข่าวสาร บทความ และการเสนอความคิดเห็นโดยมีอคติผ่านหนังสือพิมพ์ในเครือเนชั่น อาทิ นสพ.กรุงเทพธุรกิจ, คม ชัด ลึก, เดอะ เนชั่น และเนชั่น สุดสัปดาห์
โดยกล่าวหาและจงใจให้ NEWS ได้รับความเสียหาย และถูกลดความน่าเชื่อถือเป็นเวลาต่อเนื่องมากกว่า 1 เดือน ซึ่งถือว่าเป็นการกระทำที่ขัดต่อหลักจริยธรรมวิชาชีพสื่อมวลชน รวมถึงมีการนำเสนอข่าวเพื่อปกป้องผลประโยชน์ของกลุ่มทุนที่สามารถแทรกแซง และสั่งการที่ไม่ได้เป็นประโยชน์ต่อสาธารณะชน
นอกจากนี้ จากการติดตามข่าวสารของสื่อในเครือเนชั่นฯ ยังพบว่า ช่วงก่อนการประชุมใหญ่ผู้ถือหุ้น ในวันที่ 29 เม.ย.58 ได้มีกระทำการในลักษณะไร้จริยธรรม ขาดวุฒิภาวะในการแยกแยะระหว่างผลประโยชน์ผู้ถือหุ้นบางกลุ่ม กับผลประโยชน์ของสังคมในการรับข้อมูลข่าวสารอย่างถูกต้องรอบด้าน
อย่างไรก็ตาม ทาง NEWS ได้ยื่นหนังสือต่อสภาการหนังสือพิมพ์แห่งชาติในประเด็นดังกล่าวมาแล้วก่อนหน้านี้เมื่อวันที่ 19 ก.พ.ที่ผ่านมา